ไฟแนนซ์ทูเดย์
โดย...ภูคา
3 เม.ย. 2558

โดย...ภูคา
...ยังไม่ค่อยเข้าที่เข้าทางนัก สำหรับการปรับโครงสร้างการทำงานใหม่ของธนาคารออมสินที่มีการเพิ่มกลุ่มงานจาก 6 กลุ่ม 24 สายงาน มาเป็น 10 กลุ่ม 28 สายงาน แต่งานนี้ ชาติชาย พยุหนาวีชัย ผู้อำนวยการออมสิน หรือ “พี่บู้” มั่นใจว่า จะเปลี่ยนการทำงานให้รองรับความต้องการของลูกค้าได้อย่างเต็มที่ ล่าสุด มีการประกาศรับสมัครตำแหน่งรองผู้อำนวยการ 2 อัตรา ในกลุ่มลูกค้าบุคคล และกลุ่มลูกค้าธุรกิจและภาครัฐ นอกจากนี้ยังรับสมัครผู้ช่วยผู้อำนวยการอีก 2 อัตรา และผู้อำนวยการฝ่ายอีก 10 อัตรา
...งานนี้สร้างความกังขาให้กับพนักงานว่า ทำไมไม่เลือกเอาคนในธนาคารที่มีอยู่ถึง 2 หมื่นคนขึ้นมาก่อน หรือจะเป็นเพราะต้องการทีมงานสด ใหม่ เข้ามาเติมไฟในการทำงาน แต่ไม่ว่าจะอย่างไรก็ตาม ตอนนี้ถ้าใครสนใจก็ไปสมัครได้ ธนาคารออมสินจะปิดรับสมัคร 7 เม.ย.นี้
...ส่วนอีกเรื่องที่มีการเปลี่ยนแปลง คือ โลโก้ใหม่ ธนาคารออมสิน ถ้าไม่สังเกตดีๆ คงมองแทบไม่ออก เพราะ “พี่บู้” ขอเอาเคล็ดดึงธาตุดิน ด้วยการเตรียมสีอิฐแทรกเข้าไปในคำว่า Government Saving Bank ซึ่งจะทำให้โลโก้ธนาคารออมสิน มีครบทั้ง 3 ธาตุ คือ ธาตุทอง คือ สีทอง ธาตุไฟ คือ สีบานเย็น และธาตุดิน คือ สีอิฐ การเปลี่ยนโลโก้ครั้งนี้ ยอมรับว่าทำเพื่อความสบายใจของผู้บริหาร แต่ธนาคารออมสินจะบรรลุเป้าหมายได้ ต้องขึ้นอยู่ที่ฝีมือของพนักงานและผู้บริหารล้วนๆ 
...การแก้ไขกฎหมายภาษีคณะบุคคล ยิ่งแก้ยิ่งวุ่น เพราะนอกจากจะกระทบต่อผู้ที่ทำกิจกรรมร่วมกันแล้ว เป้าหมายที่ต้องการสกัดการหลบเลี่ยงภาษี กลับจะไปทำลายธุรกิจที่ตั้งเป็นคณะบุคคลโดยสุจริต ให้ต้องเสียภาษีสูงขึ้น 2 เด้ง
...ส่วนผู้ที่ต้องการหลบเลี่ยงภาษี ก็ยังหลบเลี่ยงได้เหมือนเดิม เพราะกฎหมายกำหนดให้คิดภาษีในอัตราก้าวหน้าตามรายได้ที่เพิ่มขึ้น กลุ่มที่ต้องการเลี่ยงภาษีก็ใช้วิธีตั้งคณะบุคคลเพิ่มขึ้น เพื่อกระจายรายได้ออกไป จะได้เสียภาษีต่ำลง